Imtella' Marzu 18, 2021 - Aġġornata 18 Ta' Marzu, 2021 8:57am L-Għaqda Dinjija tas-Saħħa qalet li l-benefiċċji tat-tilqima ta' Astra Zeneca huma ħafna iżjed mir-riskji li jista' jkollha u rrakkommandat li t-tilqim ta' Oxford-Astra Zeneca jibqa' jingħata. Il-WHO ħarġet din l-istqarrija wara li wħud mill-pajjiżi fl-Unjoni Ewropea ssospendew temporanjament l-użu tat-tilqima ta' AstraZeneca bħala miżura ta' prekawzjoni bbażata fuq rapporti li kien hemm min sofra minn każijiet fejn inġema' d-demm. L-Għaqda Dinjija tas-Saħħa kompliet tgħid li meta jsiru kampanji estensivi tat-tilqim hu normali li jkun hemm pajjiżi li fihom jiġu rreġistrati każi ta' effetti wara t-tilqima. Sostniet li dan mhux neċessarjament ifisser li jkunu marbuta mat-tilqima għalkemm qalet li hi ħaġa tajba li jiġu investigati.